A BIZOTTSÁG HATÁROZATA
(2007. augusztus 24.)
az egyesült királyságbeli ragadós száj- és körömfájás elleni egyes védekezési intézkedésekről szóló 2007/554/EK határozat módosításáról
(az értesítés a C(2007) 4058. számú dokumentummal történt)
(EGT-vonatkozású szöveg)
(2007/588/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
mivel:
(1)
Az Egyesült Királyságban ragadós száj- és körömfájás előfordulását jelentették.
(2)
Az élő párosujjú patások kereskedelmére és az ezekből előállított egyes termékek forgalomba hozatalára való tekintettel az egyesült királyságbeli ragadós száj- és körömfájás veszélyeztetheti más tagállamok állatállományát.
(3)
Az egyesült királyságbeli járványügyi helyzet miatt a 2007/554/EK bizottsági határozat (3) elfogadásával meg kellett erősíteni az Egyesült Királyság által a ragadós száj- és körömfájás ellen tett védekezési intézkedéseket.
(4)
Jelenleg azonban - miután nyomon követték, hogy ki és mi léphetett érintkezésbe a fertőzött gazdasággal, valamint az állatok és termékek szállítása során elvégzett ellenőrzések eredményének ismeretében - ki lehet igazítani a korlátozások alá eső területeket.
(5)
Jelenleg - az Egyesült Királyság által szolgáltatott információk alapján - a 2007/554/EK határozat I. és II. mellékletében felsorolt területek közé fel kell venni a tényleges járványkitörések körül létesített védőkörzeteket és a megerősített megfigyelési körzetet Surrey megyében, amelyeket a ragadós száj- és körömfájás elleni védekezésre irányuló közösségi intézkedésekről, valamint a 85/511/EGK irányelv és a 89/531/EGK és a 91/665/EGK határozat hatályon kívül helyezéséről és a 92/46/EGK irányelv módosításáról szóló, 2003. szeptember 29-i 2003/85/EK tanácsi irányelvvel (4) összhangban létesítettek.
(6)
A járványügyi helyzetre és a magas kockázatú területen elvégzett hatékony ellenőrzési intézkedésekre tekintettel a fenti módosítás megszünteti a pufferzónát a csökkentett kiterjedésű magas kockázati terület és az Egyesült Királyság járványmentes része között. Nagy-Britanniának a megfigyelési körzeten kívül eső részén azonban ugyanazt a kiegészítő állat-egészségügyi felügyeletet és igazolványt kell alkalmaznia, amelyet a 2007/554/EK határozat elfogadása óta Észak-Írországnak.
(7)
Ezenfelül a lófélék mozgását érintő korlátozásokat és az Egyesült Királyság területén a közúti járművek kerekeinek fertőtlenítőszerrel való kezelésére vonatkozó kötelezettséget vissza kell vonni.
(8)
Az Élelmiszerlánc és Állat-egészségügyi Állandó Bizottság a 2007. szeptember 11-re ütemezett ülésén áttekinti a helyzetet, és szükség szerint kiigazítja az intézkedéseket.
(9)
A 2007/554/EK határozatot ezért a fentieknek megfelelően módosítani kell.
(10)
Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2007/554/EK határozat az alábbiak szerint módosul:
1.
A 10. cikk (2) bekezdését és a 12. cikket el kell hagyni.
2.
A 17. cikkben a „2007. augusztus 25-ig” szöveg helyébe „2007. szeptember 15-ig” lép.
3.
Az I. és a II. melléklet helyébe az e határozat mellékletének szövege lép.
2. cikk
A tagállamok módosítják a kereskedelemre vonatkozó intézkedéseiket annak érdekében, hogy azok megfeleljenek e határozatnak. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2007. augusztus 24-én.